**Notă informativă**

**La proiectul Hotărîrii Guvernului pentru aprobarea Regulamentului privind modul de instruire și atestare a persoanelor, care activează în domeniul securității industriale**

Întru executarea prevederilor Legii nr.239 din 13.11.2008 privind transparența în procesul decizional, Ministerul Economiei și Infrastructurii anunță  inițierea elaborării proiectului Hotărîrii Guvernului pentru aprobarea Regulamentului privind modul de instruire și atestare a persoanelor, care activează în domeniul securității industriale (în continuare – proiectul Hotărîrii Guvernului).

Proiectul Hotărîrii Guvernului a fost elaborat în vederea executării prevederilor art. 11, alineatelor (2), (30) și respectiv (31) al Legii nr. 116 din 18.05.2012 privind securitatea industrială a obiectelor industriale periculoase (Republicat: Monitorul Oficial al Republicii Moldova, 2017, nr. 40-49, art. 83).

Necesitatea elaborării proiectului vine drept urmare a implementării prevederilor legale și creării cadrului normativ corespunzător, cu expunerea expresă a cerințelor și procedurilor, care trebuie să fie îndeplinite de către centrele de instruire specializate în domeniul securității industriale, agenții economici, care activează în domeniul securității industriale și Organul de control și supraveghere tehnică de stat în domeniul securității industriale.

Mai mult, proiectul Hotărîrii Guvernului include specialitățile raportate la activitățile în domeniul securității industriale, pentru care se acordă permis de exercitare și Metodologia de calcul al tarifelor pentru serviciile de atestare în domeniul securității industriale pe specialități.